**Úspešné slovenské projekty 2. kola**

Ministerstvo financií sa rozhodlo v rámci projektu **Vytvorenie prostredia na podporu FinTech spoločností v SR** zamerať na zlepšenie existujúceho podnikateľského prostredia pre progresívne a inovatívne spoločnosti v oblasti finančných služieb. Cieľom projektu je identifikovanie existujúcich bariér obmedzujúcich inovatívne spoločnosti v snahe presadiť sa na domácom trhu ako aj zadefinovanie možných opatrení, ktoré zlepšia a sprehľadnia existujúcu infraštruktúru. Táto snaha má viesť k vytvoreniu prostredia, ktoré podporuje fungovanie existujúcich a vznik nových inovatívnych spoločností v SR.

SZRB Asset Management prichádza s projektom **Budovanie poradenskej investičnej kapacity v SR,** čím nadväzuje na minuloročný projekt s názvom Budovanie zásobníka investičných projektov v SR a pokračuje v aktivitách zameraných na väčšie využitie finančných nástrojov pri financovaní investícií na Slovensku.

Národný ústav certifikovaných meraní vzdelávania si vo svojom projekte **Vyvíjanie kriteriálnych testov pre primárne a nižšie sekundárne vzdelávanie** dáva za cieľ pripraviť nový typ testov zo slovenského jazyka a matematiky pre základné školy. Na rozdiel od normatívnych testov, ktoré sa v súčasnosti využívajú najmä na porovnávanie výsledkov žiakov pri národných testovaniach, dokážu kriteriálne testy lepšie hodnotiť úroveň vedomostí a zručností žiakov. S pomocou expertov z oblasti medzinárodného pedagogického výskumu a praxe budú v projekte zaškolení domáci odborníci a výskumníci, ktorí si  osvoja metodiku tvorby testov.

Ministerstvo spravodlivosti sa v rámci projektu **Optimálna architektúra rezortných IS a personálna matica kľúčových IT expertov** zameriava na audit architektúry existujúcich rezortných informačných systémov ako aj na audit ľudských zdrojov na jednotlivých IT pozíciách. Cieľom projektu je návrh architektúry IT prostredia pre súčasné aj novo budované informačné systémy a  odporučenie optimálneho zloženia a počtu interných personálnych kapacít pre kľúčové pozície IT expertov, ktoré sú potrebné na zabezpečenie efektívnej prevádzky, údržby a rozvoja IS v rezorte spravodlivosti.

Cieľom projektu ministerstva zdravotníctva **Udržateľnosť a zabezpečenie kvality pri skríningu a diagnostike kolorektálneho karcinómu na Slovensku** je znižovať nádorové ochorenie, ktoré má na Slovensku za následok vysokú úmrtnosť. Túto zmenu plánuje ministerstvo dosiahnuť implementáciou európskych usmernení na zabezpečenie kvality pri skríningu kolorektálneho karcinómu. Proces sa uskutoční v spoluprácu s členskými štátmi Európskej únie, s ktorými bude rezort zdieľať skúsenosti a zameriavať sa na aktivity, ktoré posilnia plánovanie, implementáciu a vyhodnotenie skríningového programu na základe overených ukazovateľov.

Úrad podpredsedu vlády SR pre investície a informatizáciu a Ministerstvo hospodárstva sa v projekte **Reforma uhoľného regiónu Horná Nitra** zameriavajú na prípravu stratégie a akčného plánu prechodu uhoľného regiónu na dekarbonizované hospodárstvo. Projekt v sebe zahŕňa ciele energetickej únie, ktorá si stanovuje zníženie emisie skleníkových plynov a prechod na bezpečnejší a udržateľnejší energetický systém. Dokument má navrhnúť kombináciu krátkodobých a dlhodobých politík a opatrení na podporu vytvárania pracovných miest  a udržateľného rastu v oblasti energetiky a klímy.

Ministerstvo kultúry sa v projekte **Kreatívny priemysel** zameria na možnosti verejného a súkromného investovaniado kultúrneho priemyslu na Slovensku. Analýza poskytne potrebné údaje pre tvorbu účinných verejných politík vrátane potenciálnych finančných nástrojov s celkovým dopadom na zamestnanosť a zvýšenie podielu kultúrneho a kreatívneho priemyslu na HDP.

Cieľom Úradu podpredsedu vlády SR pre investície a informatizáciu je v rámci projektu **Budovanie analytických kapacít na podporu Sekcie riadenia informatizácie** vypracovanie štúdie o digitálnej transformácii, ktorá umožní lepšie porozumieť transformačným efektom, ktoré majú digitálne technológie a údaje v spoločnosti. Štúdia bude popisovať spoločenský a podnikateľský dopad v SR, pričom experti rozpracujú rôzne scenáre potenciálnych stratégií, ktoré pomôžu Slovensku byť úspešným v digitálnej ére. Výsledkom bude zúženie priepasti medzi technologickým vývojom a politicko-regulačnými rámcami.